b'\n_START_ARTICLE_\nFallout (serija)\n_START_PARAGRAPH_\nFallout (slovensko radioaktivne padavine oz. radioaktivni prah) je serija ra\xc4\x8dunalni\xc5\xa1kih iger, postavljenih v postapokalipti\xc4\x8dno prihodnost 22. in 23. stoletja, v katerih igralec raziskuje ozemlje Zdru\xc5\xbeenih dr\xc5\xbeav Amerike, uni\xc4\x8deno ob jedrski vojni in sre\xc4\x8duje redke pre\xc5\xbeivele, pogosto mutirane zaradi dolgotrajne izpostavljenosti radioaktivnemu sevanju._NEWLINE_V seriji je do zdaj iz\xc5\xa1lo pet iger iz zvrsti igranja domi\xc5\xa1ljijskih vlog (RPG), ena takti\xc4\x8dna, ena akcijska igra in ena simulacija. Sprva je igre iz serije izdajalo podjetje Interplay, kasneje pa je licenco kupilo podjetje Bethesda Softworks, pri katerem je iz\xc5\xa1lo tudi zadnje nadaljevanje. Mehanika iger temelji na sistemu S.P.E.C.I.A.L., po katerem se dolo\xc4\x8da osnovne karakteristike likov (mo\xc4\x8d, vzdr\xc5\xbeljivost, inteligenca, gib\xc4\x8dnost itd.), ki vplivajo na njihovo interakcijo z okoljem. Zna\xc4\x8dilno za vse igre iz serije je posnemanje ikonografije in dizajna 50. in 60. let 20. stoletja oz. takratnega videnja prihodnosti (t. i. retrofuturizem).\n_START_SECTION_\nZgodba\n_START_PARAGRAPH_\nOzadje za dogajanje je alternativnozgodovinski scenarij, v katerem tok zgodovine Zdru\xc5\xbeenih dr\xc5\xbeav Amerike in preostalega sveta po 2. svetovni vojni poteka druga\xc4\x8de od resni\xc4\x8dnega, zgodba pa se nato nadaljuje v prihodnost. _NEWLINE_V negotovih \xc4\x8dasih, ki jih zaznamujeta hladna vojna in velika gospodarska kriza, ameri\xc5\xa1ka zvezna vlada razdeli dr\xc5\xbeavo v 13 skupnosti narodov (Commonwealth) da bi zagotovila ekonomsko stabilnost, vendar to povzro\xc4\x8di razpad ZDA, saj posamezne vlade postavijo lastne interese pred interes naroda. Zaradi nara\xc5\xa1\xc4\x8dajo\xc4\x8de cene goriv pride do vojne med Evropo in srednjim vzhodom. Tekmovanje za vire vodi v nasilno priklju\xc4\x8ditev Kanade Zdru\xc5\xbeenim dr\xc5\xbeavam. Leta 2066 Kitajska napade z naravnimi viri bogato Aljasko, vojna pa leta 2077 dose\xc5\xbee vrhunec v medsebojnem obstreljevanju z jedrskim oro\xc5\xbejem, ki traja le nekaj ur, a za seboj pusti opusto\xc5\xa1enje._NEWLINE_V desetletjih pred tem pri\xc4\x8dne ameri\xc5\xa1ka vlada z izgradnjo ogromnih podzemnih zakloni\xc5\xa1\xc4\x8d, t. i. trezorjev (v izvirniku vault), kamor naj bi se zatekli prebivalci pred jedrsko kataklizmo. Vsako izmed teh zakloni\xc5\xa1\xc4\x8d naj bi sprejelo do tiso\xc4\x8d prebivalcev in jih varovalo ter oskrbovalo deset let, dokler ne bi minile najhuj\xc5\xa1e posledice detonacij. Neuradno pa so ta zakloni\xc5\xa1\xc4\x8da velikanski sociolo\xc5\xa1ki eksperimenti, kjer nameravajo testirati vedenje mno\xc5\xbeice ljudi zaprte v omejenem prostoru pod razli\xc4\x8dnimi pogoji. Tako v enega od njih sprejmejo samo mo\xc5\xa1ke, v drugega samo otroke mlaj\xc5\xa1e od 15 let, spet tretjega programirajo tako, da njegovo ozvo\xc4\x8denje nenehno predvaja \xc5\xa1um ipd. Na to, da zakloni\xc5\xa1\xc4\x8da niso primarno namenjena pre\xc5\xbeivetju naroda, ka\xc5\xbee tudi dejstvo, da jih je bilo do vojne zgrajenih samo 122, medtem ko bi jih za za\xc5\xa1\xc4\x8dito vseh prebivalcev ZDA bilo potrebnih ve\xc4\x8d sto tiso\xc4\x8d. Glavno vlogo v njih imajo Nadzorniki (izvirno Overseer), ki edini vedo za poskus. Igralec v igrah iz serije najve\xc4\x8dkrat prevzame vlogo enega od prebivalcev teh zakloni\xc5\xa1\xc4\x8d ali njihovega potomca, ki se mora zaradi spleta okoli\xc5\xa1\xc4\x8din podati v opusto\xc5\xa1eno pokrajino opravljati dolo\xc4\x8deno nalogo.'